Trenutačna zdravstvena kriza pokazala je koliko je Direktiva važna u pružanju sigurnosne mreže za potrošače s obzirom na to da je to jedan od glavnih zakonodavnih akata koji pomaže pri povlačenju opasnih proizvoda s tržišta (posebno proizvoda kao što su maske za lice, dezinficijensi za ruke i zaštitne rukavice). Sustav Safety Gate/RAPEX uspostavljen Direktivom isto tako omogućava tijelima da brzo poduzmu mjere u cilju zaštite zdravlja i sigurnosti potrošača u EU-u.

Stvaranje internetskih baza podataka (koje sadrže podatke koji se odnose na statistiku o opasnim proizvodima i ozljedama, procjenu rizika, povijest nadzora tržišta, nalaze i novčane kazne) moglo bi poduzećima pružiti preciznije informacije, imati odvraćajući učinak na neusklađena poduzeća i poboljšati upozoravanje potrošača na opasne proizvode. Predloženo je i stvaranje sustava za prikupljanje podataka o ozljedama povezanima s proizvodima, po mogućnosti na inicijativu EU-a.

2.3.5Nova regulatorna kretanja povezana s nadzorom tržišta

Uredba (EU) 2019/1020 Europskog parlamenta i Vijeća o nadzoru tržišta i sukladnosti proizvoda i o izmjeni Direktive 2004/42/EZ i uredbi (EZ) br. 765/2008 i (EU) br. 305/2011 donesena je 20. lipnja 2019. Ta uredba donosi nove odredbe o nadzoru tržišta za proizvode koji podliježu usklađenim pravilima EU-a, dok su pravila za neusklađene proizvode utvrđena Direktivom. Većina tijela i drugih dionika potvrdila je da je postojanje različitih pravila za usklađene i neusklađene proizvode problematično. Smatra se da bi usklađivanje Direktive s obvezama i provedbenim ovlastima navedenima u usklađenom zakonodavstvu o nadzoru tržišta omogućilo bolju provedbu.

Obavijest o nadzoru tržišta u pogledu proizvoda koji se prodaju na internetu sadržava primjere dobre prakse u području nadzora tržišta proizvoda koji se prodaju na internetu i u području komunikacije s poslovnim subjektima i potrošačima. Obavijest se odnosi na primjenu Direktive i Uredbe (EZ) br. 765/2008, a cilj joj je da se ujednačenije i dosljednije primjenjuju pravila kojima se reguliraju proizvodi koji se prodaju putem interneta.

2.4Safety Gate/RAPEX i prekogranična suradnja

Broj upozorenja koja se šalju sustavu brzog uzbunjivanja za neprehrambene proizvode tijekom godina postupno se povećavao, a od 2012. konstantno premašuje 2 000 upozorenja godišnje. Kroz sustav je 2019. u Europi prošlo 2 243, a 2020. 2 253 upozorenja.

Safety Gate/RAPEX jest ključan kanal za komunikaciju i suradnju tijela za nadzor tržišta s ekvivalentnim tijelima EU-a /EGP-a. Tijela za nadzor tržišta jednom mjesečno ili češće surađuju s tijelima drugih država članica EU-a ili zemalja EGP-a koristeći Safety Gate/RAPEX, a često i druge alate (ICSMS, Wiki Confluence). No dolazi do kašnjenja u obavijestima, često zbog složenih struktura za nadzor tržišta ili drugih čimbenika kao što su manjak infrastrukture za testiranje ili nedostatni ljudski ili financijski resursi. To često uzrokuje kašnjenja, naime u prosjeku prođe dva tjedna od otkrivanja opasnog proizvoda do podnošenja obavijesti u sustavu. Jednako tako, nema dovoljno informacija koje omogućuju sljedivost prijavljenih proizvoda pa to sprječava djelovanje tijela.

U skladu s prijavljenim nedosljednostima procjenâ rizika mogu se na temelju postojećih smjernica i alata poduzeti dodatne mjere da bi se uskladio i poboljšao pristup tijela za nadzor tržišta procjeni rizika.

Na temelju memoranduma o razumijevanju potpisanog 2006. odabrane informacije o proizvodima koji su porijeklom iz Kine i prijavljeni su u RAPEX-u dijele se s kineskim vlastima radi daljnjeg praćenja. Kineske vlasti potom Komisiji podnose izvješće o daljnjim postupanjima. Administrativnim dogovorom iz studenoga 2018. omogućena je automatizirana razmjena odabranih informacija o opasnim neprehrambenim potrošačkim proizvodima između EU-ova sustava Safety Gate/RAPEX i sustava Health Canada RADAR.

2.4.1Utjecaj bolesti COVID-19

Kriza uzrokovana bolešću COVID-19 stvorila je veliku potražnju za osobnom zaštitnom opremom kao što su maske za lice, medicinski proizvodi i sredstva za dezinfekciju ruku. U pogledu proizvoda obuhvaćenih sustavom za upozorenja Safety Gate/RAPEX, države članice izvijestile su o nacionalnim mjerama poduzetima protiv opasnih proizvoda povezanih s bolešću COVID-19 te o aktivnom nadzoru tržišta osobne zaštitne opreme, uključujući i prodaju na internetu, posebno maski. Od ožujka 2020. do danas podneseno je preko 200 RAPEX obavijesti o proizvodima povezanima s krizom uzrokovanom bolešću COVID-19 (maske za lice, dezinficijensi za ruke, rukavice).

2.4.2Smjernice za RAPEX

Kako bi se poboljšalo funkcioniranje sustava RAPEX, prema Prilogu II. točki 8. Direktivi Komisija mora redovito ažurirati smjernice s pomoću kojih Komisija i države članice zajednički upravljaju sustavom brzog uzbunjivanja. Odluka Komisije 2010/15/EU bila je prvo ažuriranje smjernica, a nakon toga donesena je Provedbena odluka Komisije (EU) 2019/417, kojom je stavljena izvan snage. Učinak revidiranih smjernica vidljiv je u sljedećem primjeru: od studenoga 2018. u smjernicama se navodi da ako je kemijska tvar u proizvodu već zabranjena ili ograničena u skladu sa zakonodavstvom EU-a, može se smatrati da proizvod predstavlja ozbiljan rizik i nema potrebe za posebnom procjenom rizika. Ta je smjernica olakšala postupak obavješćivanja o mjerama poduzetima protiv opasnih kemijskih proizvoda.

2.4.3Osposobljavanje

Za tijela za nadzor tržišta i druga tijela, kao što su ona carinska, redovito se organiziraju zajednički tečajevi osposobljavanja. Osposobljavanje i razmjena najbolje prakse tijela za nadzor tržišta na razini EU-a uključuje projekt „E-enforcement Academy” koji se provodio od prosinca 2016. do prosinca 2019. Radi zaštite, revidiranja i ažuriranja svih projektnih materijala i komponenti, 2021. pokreće se još jedan projekt. I tim projektom nastoje se pružiti, ažurirati i održavati visokokvalitetni materijali za osposobljavanje i učenje kao oblik potpore radu nacionalnih tijela za zaštitu potrošača i mreže tijela odgovornih za sigurnost potrošačkih proizvoda (Mreža za sigurnost potrošača) u cilju stvaranja zajedničkih alata i metoda za rješavanje problema trgovine na internetu i e-provedbe.

2.5 Normizacija

2.5.1Odluke o sigurnosnim zahtjevima i zahtjevima za normizaciju

Odlukama Komisije EU 2015/547 i EU 2014/59 doneseni su sigurnosni zahtjevi za dvije vrste proizvoda: kamine bez priključka na dimnjak koji kao gorivo koriste alkohol i laserske proizvode. Nakon toga objavljen je zahtjev za normizaciju za obje te vrste proizvoda i proces normizacije je u tijeku.

2.5.2Odluke o upućivanju na norme

Tijekom izvještajnog razdoblja Europska komisija uputila je na 67 normi na temelju Direktive za sljedeće vrste proizvoda: